NVG, Zondo-kommissie versterk samewerkingDie vierde gedeelte van die verslag is reeds aan die presidensie oorhandig. (Foto: Elmond Jiyane/GCIS) Die sekretariaat van die Zondo-kommissie na staatskaping sal voortgaan om die Nasionale Vervolgingsgesag (NVG) en die ondersoekdirektoraat toegang te gee tot getuienis wat voor die kommissie gelewer is om te verseker geslaagde ondersoeke en vervolging spruit daaruit. Die instellings is dit eens dat beter samewerking benodig word om ŉ naatlose oorgang van onder meer die kommissie se sittings tot strafsake, die herwinning van bates of ander hofsanksies te verseker – en dat dit as ŉ saak van dringendheid hanteer moet word. “Die beëindiging van straffeloosheid vir hoëvlak-korrupsie en staatskapingsake is ŉ prioriteit vir die land. Dit vereis verbeterde samewerking tussen verskeie rolspelers, terwyl elk hul onderskeie rolle en mandate nakom,” sê Sindisiwe Seboka, woordvoerder van die ondersoekdirektoraat. Die direktoraat het tot dusver 82 ondersoeke van stapel gestuur en 20 sake is reeds op die hofrol geplaas na aanleiding van getuienis wat by die kommissie aangehoor is. Altesame 65 beskuldigdes word betrek. Die kommissie het vroeër die vierde gedeelte van sy verslag aan die presidensie oorhandig. Daarin word onder meer uitgestippel hoe die Gupta-familie ŉ plan bewimpel het om Eskom met die hulp van oudpres. Jacob Zuma te kaap. Die kommissie en Eskom het daarna ook aangekondig dat hulle nou sal saamwerk om staatskapingsake en ondersoeke na ander georganiseerde misdade beter te koördineer. Die instellings het onderneem om meer inligting met mekaar te deel, terwyl die NVG se onafhanklikheid steeds beskerm word.